**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 64-5/2561**

**วันพฤหัสบดีที่ 8** มีนาคม **2561**

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. รศ.ชินะวัฒน์ มุกตพันธุ์ รองคณบดีฝ่ายบริหาร ทำหน้าที่ประธาน
2. ผศ.นรารัตน์ เรืองชัยจตุพร ผู้ช่วยคณบดีฝ่ายวิจัยและผลงานตีพิมพ์

แทนรองคณบดีฝ่ายวิจัย บัณฑิตศึกษาและอุตสาหกรรมสัมพันธ์

1. ผศ.ชัยยันต์ จันทร์ศิริ รองคณบดีฝ่ายแผนยุทธศาสตร์และพัฒนาคุณภาพ
2. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
3. อ.จารุพล สุริยวนากุล รองคณบดีฝ่ายพัฒนานักศึกษา
4. ผศ.ขนิษฐา คำวิลัยศักดิ์ รองคณบดีฝ่ายวิชาการ
5. รศ.เฉลิมชัย พาวัฒนา รักษาการหัวหน้าสาขาวิชาวิศวกรรมโยธา
6. ผศ.คมกฤช ปิติฤกษ์ แทนรักษาการหัวหน้าสาขาวิชาวิศวกรรมอุตสาหการ
7. รศ.สุรสิทธิ์ ปิยะศิลป์ รักษาการหัวหน้าสาขาวิชาวิศวกรรมเครื่องกล
8. อ.อธิป เหลืองไพโรจน์ รักษาการหัวหน้าสาขาวิชาวิศวกรรมเคมี
9. รศ.วินัย ศรีอำพร กรรมการ
10. รศ.ธนากร วงศ์วัฒนาเสถียร กรรมการ
11. นางวรรณภา ไชยเสนา หัวหน้าสำนักงานคณบดีคณะวิศวกรรมศาสตร์

กรรมการและเลขานุการ

1. นายภาณุพงศ์ ต.ประเสริฐ ผู้ช่วยเลขานุการ
2. นางบุญส่ง ชมทรัพย์เจริญ ผู้ช่วยเลขานุการ

**ผู้เข้าร่วมประชุม**

1. รศ.วิระสิทธิ์ อิ่มถวิล รักษาการหัวหน้าสาขาวิชาวิศวกรรมไฟฟ้า
2. ผศ.ธัญลักษณ์ ราษฏร์ภักดี รักษาการหัวหน้าสาขาวิชาวิศวกรรมสิ่งแวดล้อม
3. รศ.พิเชษฐ เชี่ยวธนะกุล รักษาการหัวหน้าสาขาวิชาวิศวกรรมคอมพิวเตอร์

**ผู้ไม่มาประชุมเนื่องจากติดภารกิจอื่น**

1. ศ.อภิรัฐ ศิริธราธิวัตร คณบดี

**เริ่มประชุมเวลา 13.30 น.**

เมื่อครบองค์ประชุมแล้ว ประธานแจ้งที่ประชุมว่า เนื่องจากคณบดีติดภารกิจ จึงมอบหมายให้รองคณบดีฝ่ายบริหาร เป็นประธานที่ประชุมแทน และได้ดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

1.1 คืนหนังสือรับรองการทำประโยชน์ (น.ส.3ก.)

**รองคณบดีฝ่ายพัฒนานักศึกษาได้แจ้งต่อที่ประชุมว่า ตามที่คณะวิศวกรรมศาสตร์ได้รับหนังสือตอบข้อหารือจาก สำนักงานกฎหมาย มหาวิทยาลัยขอนแก่น เรื่องการคืนหนังสือรับรองทำประโยชน์ (น.ส.3 ก.) ให้แก่ นายนิวัติ เลื่อนไธสง และคณะฯ ได้รายงานการตอบข้อหารือเรื่องดังกล่าว เพื่อขอความเห็นชอบจากท่านอธิการบดี เพื่อดำเนินการส่งมอบหนังสือรับรองการทำประโยชน์คืน ซึ่งท่านอธิการบดีเห็นชอบและให้ดำเนินการตามที่สำนักงานกฎหมายเสนอความเห็น และคณะฯ จะดำเนินการส่งมอบหนังสือรับรองการทำประโยชน์ (น.ส.3 ก.) จำนวน 2 ฉบับ คืนให้นายนิวัติ เลื่อนไธสง ต่อไป** จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.2** การเชิญคณะกรรมการสอบ แบบ **Electronic Mail**

ผู้ช่วยคณบดีฝ่ายวิจัยและผลงานตีพิมพ์ได้แจ้งที่ประชุมว่า ตามมติที่ประชุมคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 37-2/2561 เมื่อวันที่ 19 กุมภาพันธ์ 2561 ได้มีมติเห็นชอบเรื่องการทำหนังสือเชิญคณะกรรมการสอบใดๆ ไว้ดังนี้

1) กรณีคณะกรรมการสอบเป็นอาจารย์ประจำคณะวิศวกรรมศาสตร์ ให้ใช้วิธีการเชิญแบบ electronic mail เพื่อเป็นการประหยัดทรัพยากรและความสะดวกรวดเร็ว

2) กรณีคณะกรรมการสอบเป็นบุคคลภายนอก ให้จัดทำเป็นหนังสือราชการตามเดิม

จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.3 สรุปผลการประเมินผลการสอนของบุคคล**

ประธานได้แจ้งต่อที่ประชุมว่า ตามที่ นางวนิดา แก่นอากาศ พนักงานมหาวิทยาลัย ตำแหน่ง รองศาสตราจารย์ สังกัดสาขาวิชาวิศวกรรมคอมพิวเตอร์ มีความประสงค์ขอกำหนดตำแหน่งทางวิชาการเป็นศาสตราจารย์ คณะฯ จึงได้สรุปผลการประเมินการสอน เพื่อประกอบการขอตำแหน่งทางวิชาการของบุคคลดังกล่าว ซึ่งคณะกรรมการประเมินผลการสอนได้ส่งผลการประเมินเรียบร้อยแล้ว ผลการประเมินคืออยู่ในหลักเกณฑ์ที่สถาบันกำหนด จึงแจ้งที่ประชุมเพื่อทราบ

**ที่ประชุมรับทราบ**

**1.4 ผลการปฏิบัติงานของบุคลากรคณะวิศวกรรมศาสตร์ รอบที่ 1/2561**

ประธานได้แจ้งต่อที่ประชุมว่า ตามคำสั่งมหาวิทยาลัยขอนแก่นที่ 472/2560 และคำสั่งมหาวิทยาลัยขอนแก่นที่ 473/2560 ลงวันที่ 2 กุมภาพันธ์ 2560 ได้แต่งตั้งคณะกรรมการกลั่นกรองผลการประเมินผลการปฏิบัติงานของพนักงานมหาวิทยาลัย และลูกจ้างของมหาวิทยาลัย พนักงานราชการ ข้าราชการพลเรือนในสถาบันอุดมศึกษาและลูกจ้างประจำ เพื่อพิจารณาการประเมินผลการปฏิบัติงานของบุคลากร คณะวิศวกรรมศาสตร์ รอบที่ 1/2561 ที่ประชุมคณะกรรมการกลั่นกรองฯ มีมติเห็นชอบให้ใช้สูตรการคิดคำนวณผลการประเมินแบบ 1.5 SD สำหรับคำนวณผลคะแนนของบุคลากรสายวิชาการและสายสนับสนุน จึงแจ้งที่ประชุมเพื่อทราบ ดังรายละเอียดตามเอกสารประกอบการประชุม

**ที่ประชุมรับทราบ**

**1.5 การขอรับใบอนุญาตเป็นผู้ประกอบวิชาชีพวิศวกรรมควบคุม ระดับภาคีวิศวกร**

รองคณบดีฝ่ายวิชาการได้แจ้งที่ประชุมว่า ตามที่คณะฯ ได้ทำหนังสือถึงสภาวิศวกรเพื่อขอหารือกรณีนักศึกษาจากสาขาวิชาวิศวกรรมไฟฟ้า มหาวิทยาลัยขอนแก่น ได้ศึกษาในหลักสูตรที่ได้รับการรับรองจากสภาวิศวกรและได้ลงทะเบียนเรียนร่วมกับนักศึกษาของภาควิชาวิศวกรรมไฟฟ้า คณะวิศวกรรมศาสตร์ มหาวิทยาลัยเชียงใหม่ ในหลักสูตรที่ได้รับการรับรองเช่นเดียวกัน เมื่อสำเร็จการศึกษาแล้วสามารถขอรับใบอนุญาตได้หรือไม่

คณะอนุกรรมการรับรองปริญญา ประกาศนียบัตร หรือวุฒิบัตรในการประกอบวิชาชีพวิศวกรรมควบคุม สาขาวิศวกรรมไฟฟ้า แจ้งว่ากรณีดังกล่าวหากนักศึกษาสำเร็จการศึกษาแล้ว สามารถยื่น ขอรับใบอนุญาตเป็นผู้ประกอบวิชาชีพวิศวกรรมควบคุม ระดับภาคีวิศวกรได้ จึงแจ้งที่ประชุม เพื่อทราบ ดังรายละเอียดตามเอกสารประกอบการประชุม

**ที่ประชุมรับทราบ**

1.6 การบริหารจัดการงบประมาณแบบรวมศูนย์

ประธานได้แจ้งที่ประชุมว่า ตามที่คณะฯ ได้ปรับโครงการสร้างการบริหารงาน พร้อมปรับเปลี่ยนการบริหารจัดการงบประมาณเป็นแบบรวมศูนย์ จึงขอชี้แจงการดำเนินการเบิกจ่ายงบประมาณ ใน 3 ประเด็นสำคัญ ดังนี้

1. เงินสนับสนุนสมาคม เงินสนับสนุนการประชุมวิชาการ (ต่อครั้ง/ต่อปี) สาขาวิชาสามารถจัดส่งเอกสารให้คณะฯ ดำเนินการได้ทันที
2. ค่าบริการโทรศัพท์เคลื่อนที่ คณะฯ กำลังศึกษาในการเปิดใช้หมายเลขโทรศัพท์เคลื่อนที่ของสาขาวิชาใหม่ทั้งหมด เพื่อให้เรียงหมายเลขตามแต่ละสาขาวิชา
3. การจัดและเบิกจ่ายค่าอาหารว่าง ค่าอาหารในการประชุม คณะฯ กำลังสำรวจร้านค้าที่จะร่วมทำข้อตกลงพร้อมเสนอรายการอาหารกับคณะฯ เพื่อที่สาขาวิชาจะได้เลือกใช้บริการโดยไม่ต้องชำระเงินสด แล้วจึงนำเอกสารมาจัดทำเรื่องเบิกจ่ายภายหลัง

จึงแจ้งที่ประชุมเพื่อรับทราบ ทั้งนี้ ยังมีค่าใช้จ่ายอื่นๆ อาทิ การทวนสอบที่จัดตั้งงบประมาณไว้ในฝ่ายแผนยุทธศาสตร์และพัฒนาคุณภาพ และการรับรองการตรวจประเมินจากสภาวิศวกร ซึ่งถูกตั้งงบประมาณไว้ที่ฝ่ายวิชาการ เป็นต้น

**ที่ประชุมรับทราบ โดยเสนอแนะให้หมายเลขโทรศัพท์เคลื่อนที่ใหม่ของแต่ละสาขาวิชา ให้คณะฯ เป็นผู้จดทะเบียนในนามคณะฯ**

**ระเบียบวาระที่ 2 รับรองรายงานการประชุม ครั้งที่ 63-4/2561 เมื่อวันพฤหัสบดีที่ 22 กุมภาพันธ์**

**2561**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 63-4/2561 โดยมีการแก้ไข ดังนี้

- ใส่เลขบรรทัดในรายงานการประชุมทุกหน้า

- หน้าที่ 2 บรรทัดที่ 25 จาก “...แจ้งให้คณะ...” แก้ไขเป็น “...แจ้งให้คณะฯ…”

- หน้าที่ 3 บรรทัดที่ 13 จาก “...16-19 ธันวาคม 25**61**...” แก้ไขเป็น “...16-19 ธันวาคม 2560...”

- หน้าที่ 4 ให้แก้ไขวาระที่ 3.1 เป็นดังนี้

“**3.1 เรื่องสืบเนื่อง วาระที่ 7.3 การดำเนินการตามประกาศมหาวิทยาลัยขอนแก่น (ฉบับที่ 108/2561) เรื่อง การแบ่งหน่วยงานและหน่วยงานย่อยภายในคณะวิศวกรรมศาสตร์ ในคราวประชุมครั้งที่ 62-3/2561 เมื่อวันพฤหัสบดีที่ 8 กุมภาพันธ์ 2561**

รองศาสตราจารย์ธนากร วงศ์วัฒนาเสถียร ได้เสนอต่อที่ประชุมว่า สืบเนื่องวาระที่ 7.3 การดำเนินการตามประกาศมหาวิทยาลัยขอนแก่น (ฉบับที่ 108/2561) เรื่อง การแบ่งหน่วยงานและหน่วยงานย่อยภายในคณะวิศวกรรมศาสตร์ ในคราวประชุมครั้งที่ 62-3/2561 เมื่อวันพฤหัสบดีที่ 8 กุมภาพันธ์ 2561 ที่ประชุมรับทราบถึงการดำเนินการของคณะฯ ตามประกาศมหาวิทยาลัยขอนแก่น (ฉบับที่ 108/2561) เรื่อง การแบ่งหน่วยงานและหน่วยงานย่อยภายในคณะวิศวกรรมศาสตร์นั้น คณะฯ ได้ออกคำสั่งคณะวิศวกรรมศาสตร์ (ฉบับที่ 176/2561) เรื่อง ให้คณาจารย์ย้ายไปสังกัดคณะวิศวกรรมศาสตร์ กำหนดให้คณาจารย์ไปสังกัดคณะวิศวกรรมศาสตร์ ซึ่งขัดกับคุณสมบัติผู้มีสิทธิ์ลงคะแนนเพื่อเลือกหัวหน้าสาขาวิชา ที่ระบุว่าคุณสมบัติผู้มีสิทธิ์ลงคะแนนเพื่อเลือกหัวหน้าสาขาวิชา คือ คณาจารย์สังกัดสาขาวิชา จึงขอเสนอให้คณะฯ ดำเนินการ ดังนี้

1. กำหนดหน้าที่ความรับผิดชอบของสาขาวิชา

2. จัดทำคำสั่งให้คณาจารย์ไปสังกัดสาขาวิชา เพื่อให้มีผู้มีสิทธิ์ลงคะแนนเพื่อคัดเลือกหัวหน้าสาขาวิชา

รองคณบดีฝ่ายบริหารได้แจ้งที่ประชุมว่า เนื่องจากการให้คณาจารย์ไปสังกัดสาขาวิชา ตามประกาศมหาวิทยาลัยขอนแก่น (ฉบับที่ 108/2561) เรื่อง การแบ่งหน่วยงานและหน่วยงานย่อยภายในคณะวิศวกรรมศาสตร์ ขัดกับระเบียบข้อบังคับอื่นที่เกี่ยวข้อง จึงทำให้คณะฯ ไม่สามารถออกคำสั่งให้คณาจารย์ไปสังกัดสาขาวิชาได้ ทั้งนี้ ในประกาศที่เกี่ยวกับการสรรหาหัวหน้าสาขาวิชา คณะฯ จะขอแก้ไขข้อความตามมติวาระที่ 5.7 ในคราวประชุมครั้งที่ 63-4/2561 วันพฤหัสบดีที่ 22 กุมภาพันธ์ 2561 พิจารณาคำสั่งคณะวิศวกรรมศาสตร์ เรื่อง ให้บุคลากรสายวิชาการไปปฏิบัติงานในสาขาวิชาต่างๆ ของคณะวิศวกรรมศาสตร์ ต่อไป

**ที่ประชุมรับทราบ**”

- หน้าที่ 5 บรรทัดที่ 14 จาก “...สาขาวิชาวิศวกรรมสื่อดิจิทัล...” แก้ไขเป็น “...สาขาวิชาวิศวกรรมสื่อดิจิทัล นานาชาติ...”

- หน้าที่ 5 บรรทัดที่ 18 จาก “...ความสามรถ...” แก้ไขเป็น “...ความสามารถ...”

- หน้าที่ 5 บรรทัดที่ 33 แก้ไขมติวาระที่ 5.2 เป็น ดังนี้

“**มติ ที่ประชุมพิจารณาแล้วมีมติไม่เห็นชอบ โดยให้ฝ่ายวิชาการจัดทำบันทึกข้อความเพื่อนำเสนอขออนุมัติจากมหาวิทยาลัยต่อไป**”

- หน้าที่ 6 บรรทัดที่ 22 จาก “...1 รายการ...” แก้ไขเป็น “...1 ราย...”

- หน้าที่ 7 บรรทัดที่ 28 แก้ไขลำดับคณะกรรมการฯ ให้ถูกต้อง โดยในลำดับสุดท้ายให้แก้ไขเป็น “...เป็นกรรมการและเลขานุการ”

- หน้าที่ 8 บรรทัดที่ 4 แก้ไขมติวาระที่ 5.7 เป็น ดังนี้

“**มติ ที่ประชุมพิจารณาแล้วมีมติเห็นชอบในหลักการ โดยมีข้อเสนอแนะ ดังนี้**

**- ให้ตรวจสอบความถูกต้องของรายชื่อคณาจารย์**

**- ให้ใช้ตำแหน่งวิชาการเป็นคำนำหน้าชื่อ**

**- เนื่องจากข้อความ “ไปปฏิบัติงาน” ยังไม่ชัดเจนในหลักการ จึงขอให้หารือกับมหาวิทยาลัยอีกครั้งก่อนจัดทำเป็นประกาศ และให้ใช้แก้ไขในประกาศการสรรหาหัวหน้าสาขาต่อไป**

**ทั้งนี้ ให้ฝ่ายวิชาการดำเนินการต่อไป**”

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 5.4 ขออนุมัติกำหนดอัตราใหม่ ประจำปีงบประมาณ 2560 รอบ**

**ที่ 2 ในคราวประชุมครั้งที่ 47-12/2560 ในวันพฤหัสบดีที่ 22 มิถุนายน 2560**

ประธานได้หารือที่ประชุมว่า สืบเนื่องวาระที่ 5.5 (ร่าง) ประกาศมหาวิทยาลัยขอนแก่น เรื่อง หลักเกณฑ์การจัดสรรค่าบริการการทดสอบวัสดุ คณะวิศวกรรมศาสตร์ มหาวิทยาลัยขอนแก่น ในคราวประชุมครั้งที่ 63-4/2561 เมื่อวันพฤหัสบดีที่ 22กุมภาพันธ์ 2561 ที่ประชุมมีมติเห็นชอบ (ร่าง) ประกาศฯ โดยมีการแก้ไขนั้น คณะฯ ได้ดำเนินการแก้ไข (ร่าง) ประกาศฯ ตามข้อเสนอแนะของที่ประชุมและจัดส่งให้มหาวิทยาลัยพิจารณาเรียบร้อยแล้ว ทั้งนี้ คณะฯ จะต้องหารือในรายละเอียดกับมหาวิทยาลัยขอนแก่นอีกครั้ง เพื่อความรอบคอบ โดยในระหว่างรอดำเนินการจัดทำประกาศ คณะฯ จึงขอให้การทดสอบวัสดุระหว่างสาขาวิชาที่เป็นส่วนหนึ่งในรายวิชาวิทยานิพนธ์หรือโครงงานวิจัย (Project) สามารถดำเนินการได้โดยไม่คิดค่าบริการทดสอบวัสดุ ทั้งนี้ ให้คุมบัญชีงบประมาณที่ได้รับจัดสรรของนักศึกษาแต่ละคนแยกต่างหาก โดยไม่ตัดโอนในระบบงบประมาณของคณะฯ จึงขอหารือที่ประชุม

**มติ ที่ประชุมพิจารณาแล้วมีมติเห็นชอบ โดยให้ระบุในแบบฟอร์มการขอใช้บริการทดสอบวัสดุเพิ่มเติม คือ “เป็นส่วนหนึ่งในรายวิชาวิทยานิพนธ์หรือโครงงานวิจัย (Project)” ทั้งนี้ ให้ฝ่ายบริหารดำเนินการต่อไป**

**ระเบียบวาระที่ 4 เรื่องค้างพิจารณา - ไม่มี –**

**ระเบียบวาระที่ 5 เรื่องเสนอเพื่อพิจารณา**

5.1 **พนักงานมหาวิทยาลัยขอกำหนดตำแหน่งทางวิชาการ**

ประธานได้เสนอต่อที่ประชุมว่า ด้วยนางวนิดา แก่นอากาศ พนักงานมหาวิทยาลัย ตำแหน่งรองศาสตราจารย์ สังกัดสาขาวิชาวิศวกรรมคอมพิวเตอร์ มีความประสงค์ขอกำหนดตำแหน่งทางวิชาการ เป็นศาสตราจารย์ นายคำนึง วาทโยธา สังกัดสาขาวิชาวิศวกรรมเกษตร และ นายปนิทัศน์ สุรียธนาภาส สังกัดสาขาวิชาวิศวกรรมอุตสาหการ พนักงานมหาวิทยาลัย ตำแหน่งอาจารย์ มีความประสงค์ขอกำหนดตำแหน่งทางวิชาการ เป็นผู้ช่วยศาสตราจารย์ โดยผ่านความเห็นชอบจากที่ประชุมคณะกรรมการกลั่นกรองคุณสมบัติและผลงานทางวิชาการผู้เสนอขอกำหนดตำแหน่งทางวิชาการ คณะวิศวกรรมศาสตร์ ในคราวประชุมครั้งที่ 2/2561 เมื่อวันที่ 15 กุมภาพันธ์ 2561 และในคราวประชุมครั้งที่ 3/2561 เมื่อวันที่ 6 มีนาคม 2561 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะในส่วนของ ก.พ.อ. 03 ของผู้ขอกำหนดตำแหน่งทางวิชาการทั้ง 3 ท่าน ดังนี้**

**- ตรวจสอบรูปแบบประวัติส่วนตัว (รายนามอาจารย์ที่ปรึกษา)**

**- เพิ่มรหัสรายวิชา ตามรายวิชาที่สอน**

**- ใส่เลขหน้า**

**- ตรวจสอบและแก้ไขแบบอักษรของตัวเลข (ตัวเลขไทย)**

**- เฉพาะราย รองศาสตราจารย์วนิดา แก่นอากาศ ให้ตรวจสอบประวัติการรับราชการ อีกครั้ง**

5.2เสนอชื่อผู้ทรงคุณวุฒิพิจารณาผลงานทางวิชาการ

วาระลับ

5.3 **เสนอชื่อเพื่อคัดเลือกอาจารย์ดีเด่นแห่งชาติของที่ประชุม ปอมท. ประจำปี 2561**

ประธานได้เสนอต่อที่ประชุมว่า ด้วยที่ประชุมประธานสภาอาจารย์มหาวิทยาลัยแห่งประเทศไทย (ปอมท.) และให้สภาพนักงาน มหาวิทยาลัย พิจารณาเสนอชื่อผู้สมควรได้รับการยกย่องเป็นอาจารย์ดีเด่นแห่งชาติของที่ประชุม ปอมท. ประจำปี 2561 จำนวน 6 สาขา ได้แก่ สาขาวิทยาศาสตร์เทคโนโลยี สาขาวิทยาศาสตร์สุขภาพ สาขาสังคมศาสตร์ สาขามนุษยศาสตร์ สาขาศิลปกรรมศาสตร์ และสาขารับใช้สังคม สาขาละ 1 คน เพื่อยกย่องเชิดชูเกียรติอาจารย์ที่ปฏิบัติงานในมหาวิทยาลัย ของรัฐที่มีความรู้ความสามารถในเชิงวิชาการ มีความสามารถในการถ่ายทอดความรู้ มีคุณธรรมจริยธรรม มนุษยสัมพันธ์ และอุทิศตนเป็นประโยชน์ต่อประเทศชาติ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเสนอชื่อเพื่อคัดเลือกอาจารย์ดีเด่นแห่งชาติของที่ประชุม ปอมท. ประจำปี 2561 สาขาวิทยาศาสตร์เทคโนโลยี จำนวน 2 ลำดับ ดังนี้ (เผื่อในกรณีที่ลำดับที่ 1 สละสิทธิ์)**

**ลำดับที่ 1 ศาสตราจารย์สุจินต์ บุรีรัตน์**

**ลำดับที่ 2 รองศาสตราจารย์วนิดา แก่นอากาศ**

**ทั้งนี้ ให้ฝ่ายบริหารดำเนินการต่อไป**

**5.4 การขออนุมัติตัดโอนอัตราพนักงานมหาวิทยาลัย งบประมาณแผ่นดิน ตำแหน่งอาจารย์**

รองคณบดีฝ่ายแผนยุทธศาสตร์และพัฒนาคุณภาพได้เสนอต่อที่ประชุมว่า ด้วยกองยุทธศาสตร์ ได้ขอให้คณะฯ พิจารณาการย้ายคณะต้นสังกัด (ตัดโอนอัตรา) ของพนักงานมหาวิทยาลัย งบประมาณแผ่นดิน ตำแหน่งอาจารย์ ราย นางสาวอรณัฐ ชูชื่น จากสังกัดเดิมสังกัดคณะเทคโนโลยี มาสังกัด คณะวิศวกรรมศาสตร์ ซึ่งได้ผ่านความเห็นชอบจากที่ประชุมคณะกรรมการประจำคณะเทคโนโลยี โดยให้ตัดโอนเฉพาะบุคคลไม่รวมตำแหน่งอัตรานั้น ฝ่ายแผนยุทธศาสตร์และพัฒนาคุณภาพได้ดำเนินการ จัดประชุมเพื่อปรึกษาหารือคณาจารย์สาขาวิชาวิศวกรรมเคมี พร้อมเชิญ อาจารย์อรณัฐ ชูชื่น เพื่อให้ข้อมูลต่อคณาจารย์สาขาวิชาวิศวกรรมเคมีเพิ่มเติม เมื่อวันศุกร์ที่ 2 มีนาคม 2561 ซึ่งที่ประชุมมีมติเห็นชอบรับการตัดโอนอัตราโดยใช้อัตราว่างเลขที่ตำแหน่ง 5512 ของสาขาวิชาวิศวกรรมเคมี พร้อมทั้งมอบหมายภาระงานสอนเรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบในหลักการ โดยมีข้อเสนอแนะ ดังนี้**

* **ควรตรวจสอบเกี่ยวกับการขอกำหนดตำแหน่งทางวิชาการในสาขาวิชาวิศวกรรมเคมีจากสภาวิศวกรเพิ่มเติม เพื่อความรัดกุม**
* **ให้หารือภายในสาขาวิชาวิศวกรรมเคมีในเรื่องการมอบหมายภาระงานอีกครั้ง**
* **ภายหลังการดำเนินการดังกล่าวข้างต้นให้ชี้แจงรายละเอียดทั้งหมดกับ**

**อาจารย์อรณัฐ ชูชื่น อีกครั้ง**

**ทั้งนี้ ให้สาขาวิชาวิศวกรรมเคมีเป็นผู้ประสานงานและดำเนินการ เมื่อแล้วเสร็จให้แจ้งผลที่ฝ่ายแผนยุทธศาสตร์และพัฒนาคุณภาพเพื่อดำเนินการในส่วนที่เกี่ยวข้องต่อไป**

5.5รับรองผลการศึกษาระดับบัณฑิตศึกษา

ผู้ช่วยคณบดีฝ่ายวิจัยและผลงานตีพิมพ์ได้เสนอต่อที่ประชุมว่า ด้วยอาจารย์ประจำวิชาได้ส่งผลการศึกษาระดับบัณฑิตศึกษา ประจำภาคการศึกษาปลาย ปีการศึกษา 2560 จำนวน 2 รายวิชา ซึ่งได้ผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียน ครั้งที่ 3/2561 วันที่ 5 มีนาคม 2561 เรียบร้อยแล้ว ดังนี้

**รายวิชาดุษฎีนิพนธ์**

- สาขาวิชาวิศวกรรมเครื่องกล จำนวน 1 รายวิชา

- สาขาวิชาวิศวกรรมสิ่งแวดล้อม จำนวน 1 รายวิชา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ** **ที่ประชุมพิจารณาแล้วมีมติเห็นชอบ และให้ฝ่ายวิจัย บัณฑิตศึกษาและอุตสาหกรรมสัมพันธ์ดำเนินการต่อไป**

5.6 **นักศึกษาสำเร็จการศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาปลาย ปีการศึกษา 2560 จำนวน 3 คน ซึ่งได้ผ่านการตรวจสอบความถูกต้องจากสาขาวิชาที่สังกัดและงานบริการการศึกษา เรียบร้อยแล้ว ดังนี้

**1. หลักสูตรโครงการพิเศษ**

- สาขาวิชาวิศวกรรมโยธา จำนวน 3 คน

รวมทั้งสิ้นจำนวน 3 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ** **ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

5.7 เปลี่ยนแปลงผู้รับผิดชอบหลักสูตร

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชาวิศวกรรมไฟฟ้า มีความประสงค์ขอเปลี่ยนแปลงผู้รับผิดชอบหลักสูตร จำนวน 2 หลักสูตร ประกอบด้วย

1. หลักสูตรวิศวกรรมศาสตรบัณฑิต สาขาวิชาวิศวกรรมโทรคมนาคม หลักสูตรนานาชาติ (หลักสูตรปรับปรุงใหม่ พ.ศ. 2560)
2. หลักสูตรวิศวกรรมศาสตรบัณฑิต สาขาวิชาวิศวกรรมระบบอิเล็กทรอนิกส์ (หลักสูตรใหม่ พ.ศ. 2560)

โดยได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุม ครั้งที่ 21-3/2561 เมื่อวันที่ 6 มีนาคม 2561 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ ดังนี้**

**- หลักสูตรวิศวกรรมศาสตรบัณฑิต สาขาวิชาวิศวกรรมโทรคมนาคม หลักสูตรนานาชาติ (หลักสูตรปรับปรุงใหม่ พ.ศ. 2560)**

**ผศ.นรารัตน์ เรืองชัยจตุพร เปลี่ยนเป็น อาจารย์พิรัสม์ คุณกิตติ**

**- หลักสูตรวิศวกรรมศาสตรบัณฑิต สาขาวิชาวิศวกรรมระบบอิเล็กทรอนิกส์**

**(หลักสูตรใหม่ พ.ศ. 2560)**

**อาจารย์สถาพร พรพรหมลิขิต เปลี่ยนเป็น ผศ.นรารัตน์ เรืองชัยจตุพร**

**และให้ฝ่ายวิชาการดำเนินการต่อไป**

5.8 ขออนุมัติเปิดรายวิชาใหม่ ระดับปริญญาตรี

รองคณบดีฝ่ายวิชาการได้เสนอต่อที่ประชุมว่า ด้วยฝ่ายวิชาการมีความประสงค์ขออนุมัติเปิดรายวิชาใหม่ ระดับปริญญาตรี จำนวน 1 รายวิชา คือ รายวิชา 193 357 การทดสอบแบบไม่ทำลายสำหรับการประเมินคุณภาพผลผลิตทางการเกษตรและอาหาร Non-destructive test for quality evaluation of agricultural product and food 3(3-0-6) ในหมวดวิชาชีพเลือกเรียน ซึ่งได้ผ่านความเห็นชอบจากที่ประชุมคณะกรรมการวิชาการ ในคราวประชุมครั้งที่ 21-3/2561 เมื่อวันที่ 6 มีนาคม 2561 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยเสนอแนะดังนี้**

1. **ควรมีรายวิชาที่ต้องเรียนมาก่อน (pre-requisite)**
2. **ให้อาจารย์ประจำวิชาพิจารณาปรับปรุงคำอธิบายรายวิชาที่เป็นภาษาไทยและภาษาอังกฤษให้สอดคล้องกัน**
3. **ให้อาจารย์ประจำวิชาพิจารณาปรับปรุงจุดดำในหมวดที่ 5 แผนการสอนและ**

**การประเมินผล**

1. **ตรวจสอบข้อมูลในหมวดที่ 7 การประเมินและปรับปรุงการดำเนินการของรายวิชาใหม่**

**ทั้งนี้ ให้ฝ่ายวิชาการดำเนินการต่อไป**

5.9 **ขออนุมัติเปิดรายวิชาเปลี่ยนแปลงใหม่ ระดับปริญญาตรี**

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชาวิศวกรรมไฟฟ้า มีความประสงค์ขออนุมัติเปิดรายวิชาเปลี่ยนแปลงใหม่ ระดับปริญญาตรี จำนวน 1 รายวิชา คือ รายวิชา 192 399 การฝึกงาน (Practical Training) 0(0-0-0) หน่วยกิต โดยขอเปลี่ยนแปลงเงื่อนไขรายวิชา ซึ่งได้ผ่านความเห็นชอบจากที่ประชุมคณะกรรมการวิชาการประจำคณะวิศวกรรมศาสตร์ ในคราวประชุมครั้งที่ 21-3/2561 เมื่อวันที่ 6 มีนาคม 2561 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

5.10 รายงานผลการปฏิบัติงานเพื่อเพิ่มพูนความรู้ทางวิชาการ

รองคณบดีฝ่ายวิชาการได้เสนอต่อที่ประชุมว่า เพื่อให้การดำเนินการให้คณาจารย์ไปปฏิบัติงานเพื่อเพิ่มพูนความรู้ทางวิชาการ ดำเนินไปด้วยความเรียบร้อย ถูกต้องตามระเบียบราชการ จึงใคร่ขอให้พิจารณาผลการประเมินรายงานความก้าวหน้าการไปปฏิบัติงานเพื่อเพิ่มพูนความรู้ ทางวิชาการ ระยะที่ 2 ของคณาจารย์จำนวน 2 ท่าน คือ ผู้ช่วยศาสตราจารย์ปานหทัย บัวศรี และ อาจารย์สงวน บุญปัญญารักษ์ ซึ่งได้ผ่านความเห็นชอบจากที่ประชุมคณะกรรมการวิชาการ คณะวิศวกรรมศาสตร์ ในคราวประชุมครั้งที่ 21-3/2561 เมื่อวันที่ 6 มีนาคม 2561 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้จัดทำแบบฟอร์มเพื่อตรวจสอบว่าได้มีการแก้ไขเอกสารเพิ่มเติมตามข้อเสนอในรายงานแล้วก่อนนำเข้าที่ประชุมพิจารณา และให้ฝ่ายวิชาการดำเนินการต่อไป**

5.11(ร่าง) ประกาศคณะวิศวกรรมศาสตร์ เรื่อง หลักปฏิบัติในการย้ายหลักสูตรของ นักศึกษาคณะวิศวกรรมศาสตร์

รองคณบดีฝ่ายวิชาการได้เสนอต่อที่ประชุมว่า ด้วยคณะฯ มีนโยบายให้นักศึกษาระดับปริญญาตรีมีโอกาสย้ายหลักสูตรได้ และเพื่อให้การดำเนินการย้ายหลักสูตรของนักศึกษาเป็นไปด้วยความเรียบร้อย ฝ่ายวิชาการจึงได้จัดทำ (ร่าง) ประกาศคณะวิศวกรรมศาสตร์ เรื่อง หลักปฏิบัติในการย้ายหลักสูตรของนักศึกษาคณะวิศวกรรมศาสตร์ เพื่อกำหนดหลักปฏิบัติในการย้ายหลักสูตร โดยได้ผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่ 21-3/2561 เมื่อวันที่ 6 มีนาคม 2561 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ** **ที่ประชุมพิจารณาแล้วมีมติเห็นชอบ โดยมีข้อเสนอแนะ ดังนี้**

* **ข้อ 4 จาก “...ต้องเป็นนักศึกษาภาคปกติ และมีคุณสมบัติ...” แก้ไขเป็น “...ต้องมีคุณสมบัติ...”**
* **ให้ตรวจสอบ ข้อ 6.1 เทียบกับข้อ 11 ตามประกาศคณะวิศวกรรมศาสตร์ (ฉบับที่ 93/2559) เรื่อง หลักเกณฑ์การย้ายหลักสูตรของนักศึกษาระดับปริญญาตรี คณะวิศวกรรมศาสตร์ เพื่อความรอบคอบ**
* **ในแบบคำร้องขอย้ายหลักสูตรฯ ให้เพิ่มเติมข้อความ “ตามมติคณะกรรมการบริหารหลักสูตร...” ในช่อง ความเห็นของประธานหลักสูตรใหม่ และช่องลงลายมือชื่อเพื่อรับทราบการขอย้ายหลักสูตรของหัวหน้าสาขาวิชาทั้ง 2 ฝ่าย**

**ทั้งนี้ ให้ฝ่ายวิชาการดำเนินการต่อไป โดยในส่วนของการเทียบโอนหน่วยกิจกรรมของนักศึกษาให้ฝ่ายพัฒนานักศึกษาพิจารณาดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล - ไม่มี –**

**ระเบียบวาระที่ 7 เรื่องอื่นๆ**

**7.1 รายงานผลการดำเนินการสอบกลางภาค ประจำภาคการศึกษาปลาย**

**ปีการศึกษา 2560**

รักษาการหัวหน้าสาขาวิชาวิศวกรรมโยธาได้แจ้งที่ประชุมในฐานะประธานคณะกรรมการดำเนินการสอบของนักศึกษา คณะวิศวกรรมศาสตร์ มหาวิทยาลัยขอนแก่น ประจำปีการศึกษา 2560 ว่า ตามที่คณะฯ ได้การดำเนินการสอบกลางภาค ประจำภาคการศึกษาปลาย ปีการศึกษา 2560 เสร็จสิ้นไปแล้วนั้น ในภาพรวมถือได้ว่าดำเนินการได้อย่างเรียบร้อยเป็นปกติ แต่ยังมีผู้กระทำการฝ่าฝืนระเบียบ ข้อบังคับเกี่ยวการสอบอยู่จำนวนหนึ่ง รวมถึงการแต่งกายไม่เป็นไปตามระเบียบ จึงแจ้งที่ประชุมเพื่อรับทราบและประชาสัมพันธ์แนวปฏิบัติในการเข้าสอบแก่นักศึกษาต่อไป

**ที่ประชุมรับทราบ**

**เลิกประชุมเวลา** 15.33 **น.**

**(นางวรรณภา ไชยเสนา)**

**กรรมการและเลขานุการที่ประชุมฯ**

**นายภาณุพงศ์ ต.ประเสริฐ**

**นางบุญส่ง ชมทรัพย์เจริญ**

**ผู้ช่วยเลขานุการที่ประชุมฯ**